62023CJ0240_RES
Zadeva C-240/23
Herbaria Kräuterparadies GmbH
proti
Freistaat Bayern
(Predlog za sprejetje predhodne odločbe, ki ga je vložilo Bundesverwaltungsgericht)
Sodba Sodišča (veliki senat) z dne 4. oktobra 2024
„Predhodno odločanje – Kmetijstvo in ribištvo – Ekološki proizvodi – Uredba 2018/848 – Pravila ekološke pridelave – Člen 16 – Označevanje – Člen 30 – Izrazi, ki se sklicujejo na ekološko pridelavo – Člen 33 – Logotip ekološke pridelave Evropske unije – Pogoji uporabe – Skladnost proizvoda z Uredbo 2018/848 – Člena 45 in 48 – Uvoz proizvodov iz tretje države, ki se dajejo v promet v Uniji kot ekološki proizvodi – Enakovrednost pravil pridelave te tretje države in pravil iz Uredbe 2018/848 – Uporaba logotipa ekološke pridelave tretje države“
Kmetijstvo – Skupna kmetijska politika – Ekološka pridelava kmetijskih proizvodov in označevanje tako pridelanih kmetijskih proizvodov in živil – Uredba 2018/848 – Označevanje ekoloških proizvodov, uvoženih iz tretje države, ki niso skladni s pravili pridelave iz navedene uredbe – Enakovrednost pravil pridelave te tretje države s pravili iz Uredbe 2018/848 – Uporaba logotipa ekološke pridelave Evropske unije in izrazov, ki se sklicujejo na ekološko pridelavo – Nedopustnost – Uporaba logotipa ekološke pridelave tretje države, ki vsebuje izraze, ki so enaki tistim, ki se sklicujejo na ekološko pridelavo Unije – Dopustnost
(Uredba 2018/848 Evropskega parlamenta in Sveta, členi 16(1), 30(1) in (2), 33(1), 45(1)(b)(iii), 48(1) in Priloga II, del IV, točka 2.2.2(f))
(Glej točke 51, od 62 do 64, od 66 do 68, 75, 76, 79, 84 in 85 ter izrek.)
Povzetek
Sodišče, pri katerem je Bundesverwaltungsgericht (zvezno upravno sodišče, Nemčija) vložilo predlog za sprejetje predhodne odločbe, je pojasnilo pogoje za uporabo logotipa ekološke pridelave Evropske unije v primeru uvoza proizvodov, ki poleg ekoloških proizvodov vsebujejo vitamine in minerale, ki ne izvirajo iz ekološkega kmetovanja.
Družba Herbaria proizvaja pijačo, imenovano „Blutquick“, ki jo sestavlja mešanica sadnih sokov in zeliščnih izvlečkov ekološke pridelave. Sestavni del te pijače, ki se trži kot prehransko dopolnilo, so tudi vitamini, ki niso rastlinskega izvora, in železov glukonat. Na embalaži so logotip ekološke pridelave Evropske unije, nacionalni pečat ekološke pridelave in sklicevanje na izvor sestavin iz „nadzorovane ekološke pridelave“.
Ker je menilo, da ta pijača ni v skladu s členom 27(1)(f) Uredbe št. 889/2008 (
1
), ker vsebuje minerale in vitamine, ki niso rastlinskega izvora, čeprav to ni zakonsko predpisano, (
2
) je Bayerische Landesanstalt für Landwirtschaft (bavarski deželni zavod za kmetijstvo, Nemčija) družbi Herbaria odredil, naj pri označevanju, oglaševanju in trženju proizvoda Blutquick odstrani sklicevanje na ekološko pridelavo, ki je varovano na podlagi člena 23 Uredbe št. 834/2007 (
3
).
Družba Herbaria je to odločbo izpodbijala vse do predložitvenega sodišča. Družba Herbaria pred tem sodiščem ne izpodbija več neskladnosti svojega proizvoda s pravom Evropske unije (
4
) in torej prepovedi, da se zanj uporabljajo logotip ekološke pridelave Evropske unije, nacionalni pečat ekološke pridelave in izrazi, ki se sklicujejo na ekološko pridelavo. Vendar družba Herbaria trdi, da v skladu z Uredbo 2018/848 (
5
) za proizvod, ki konkurira proizvodu Blutquick in je uvožen iz Združenih držav Amerike, ne velja taka prepoved, čeprav ni v skladu s pravili pridelave, ki veljajo v pravu Unije, kar naj bi pomenilo različno obravnavanje v nasprotju s členom 20 Listine Evropske unije o temeljnih pravicah.
V teh okoliščinah je predložitveno sodišče Sodišče med drugim vprašalo, ali Uredba 2018/848 dopušča, da so na proizvodu, uvoženem iz tretje države pod pogoji, določenimi v tej uredbi, logotip ekološke pridelave Evropske unije in izrazi, ki se sklicujejo na ekološko pridelavo, čeprav ni povsem v skladu z zahtevami iz navedene uredbe.
Sodišče je v sodbi, ki jo je izrekel veliki senat, Uredbo 2018/848 (
6
) razlagalo tako, da se na proizvodu, uvoženem iz tretje države, katere pravila pridelave so bila priznana kot enakovredna pravilom iz te uredbe za dajanje proizvoda v promet v Uniji kot ekološkega proizvoda, ne sme označiti niti logotipa ekološke pridelave Evropske unije niti, načeloma, izrazov, ki se sklicujejo na ekološko pridelavo, če vsebuje minerale in vitamine nerastlinskega izvora, ki niso zakonsko predpisani, in torej ne izpolnjuje pogojev iz člena 16(1) navedene uredbe. Lahko pa se logotip ekološke pridelave te tretje države uporablja v Uniji za tak proizvod, tudi če ta logotip vsebuje izraze, ki se sklicujejo na ekološko pridelavo v smislu Uredbe 2018/848.
Presoja Sodišča
Sodišče je menilo, da besedilo člena 30(2) in člena 33(1) Uredbe 2018/848 nakazuje, da je uporaba logotipa ekološke pridelave Evropske unije in izrazov, ki se sklicujejo na ekološko pridelavo, dovoljena za ekološke proizvode, ne glede na to, ali so pridelani v Uniji ali uvoženi iz tretje države, da bi se dali v promet v Uniji kot ekološki proizvodi, le če izpolnjujejo zahteve iz te uredbe.
To jezikovno razlago potrjuje kontekst, v katerega so umeščene te določbe. Uredba 2018/848 namreč uvaja razlikovanje med proizvodi, pridelanimi v Uniji, (
7
) in proizvodi, uvoženimi iz tretje države, da bi se jih dalo v promet v Uniji kot ekološke proizvode, ki morajo izpolnjevati pogoje iz člena 45 Uredbe 2018/848 in zlasti enega od treh pogojev, določenih v členu 45(1)(b), od (i) do (iii), navedene uredbe. Ti trije pogoji se nanašajo na primer, v katerem so uvoženi proizvodi v skladu s poglavji II, III in IV navedene uredbe (primer iz točke (i)), primer, v katerem zanje veljajo enakovredna pravila v njihovi državi porekla, ki so kot taka priznana na podlagi trgovinskega sporazuma (primer iz točke (ii)), in nazadnje primer, v katerem je enakovrednost teh pravil priznana na podlagi enostranskega ukrepa Unije (primer iz točke (iii)).
Od teh treh pogojev le pogoj iz točke (i) zahteva, da mora biti uvoženi proizvod skladen z določbami poglavij II, III in IV te uredbe. Zato se lahko proizvod, ki ustreza primeru iz člena 45(1)(b)(iii) Uredbe 2018/848 (
8
), čeprav ni skladen z vsemi pravili pridelave iz poglavja III te uredbe, da v promet v Uniji kot ekološki proizvod, če gre za proizvod iz tretje države, katere veljavna pravila pridelave je Unija štela za enakovredna pravilom iz navedenega poglavja III, in če izpolnjuje navedena pravila. Sodišče je pojasnilo, da pojem „enakovrednost“ pravil pridelave zadevne tretje države predpostavlja, da dosegajo iste cilje in izpolnjujejo enaka načela z uporabo pravil, ki zagotavljajo enako raven zagotavljanja skladnosti, kot se zahteva z ureditvijo Unije v zvezi s proizvodi, proizvedenimi v Uniji. (
9
)
Nasprotno, nobena določba Uredbe 2018/848 ne dovoljuje uporabe logotipa ekološke pridelave Evropske unije in izrazov, ki se sklicujejo na ekološko pridelavo, za proizvode iz tretjih držav, priznanih za namene enakovrednosti, če ti proizvodi, ki se sicer lahko uvažajo v Unijo v skladu s členom 45(1)(b)(iii) te uredbe, niso skladni s pravili pridelave, določenimi v navedeni uredbi.
To razlago poleg tega potrjujejo cilji Uredbe 2018/848, katere namen je zlasti ohraniti zaupanje potrošnikov v proizvode, ki so označeni kot ekološki, tako da se jim zagotovi jasna in nedvoumna informacija o tem, da je proizvod, na katerem je logotip ekološke pridelave Evropske unije ali izrazi, ki se sklicujejo na ekološko pridelavo, popolnoma v skladu z vsemi zahtevami, določenimi v navedeni uredbi, in ne le s pravili, ki so enakovredna pravilom te uredbe.
Na podlagi možnosti uporabe logotipa ekološke pridelave Evropske unije ali izrazov, ki se sklicujejo na ekološko pridelavo, tako za proizvode, ki so bili pridelani v Uniji ali tretjih državah v skladu s pravili pridelave, določenimi v Uredbi 2018/848, kot tudi za proizvode, ki so bili pridelani v tretjih državah v skladu s standardi, ki so le enakovredni tem pravilom pridelave, pa potrošnik ne more vedeti, ali uvoženi proizvod izpolnjuje vsa pravila pridelave, določena v Uredbi 2018/848, ali pa izpolnjuje le pravila pridelave tretje države, od koder je uvožen, ki so enakovredna pravilom iz te uredbe.
V zvezi s tem navedba porekla, ki jo je treba navesti v skladu s členom 32(2) Uredbe 2018/848, kadar je na proizvodu uporabljen logotip ekološke pridelave Evropske unije, in ki podrobneje določa kraj pridelave kmetijskih surovin, ki sestavljajo ta proizvod, ni dovolj, da bi se pri potrošniku odpravila vsakršna dvoumnost.
Da pa bi se olajšala trgovina s tretjimi državami in zagotovil polni učinek člena 45(1)(b)(iii) Uredbe 2018/848, s katerim je Evropski komisiji podeljena pristojnost za priznanje, da so pravila tretje države enakovredna pravilom iz te uredbe, morajo imeti proizvodi, uvoženi na podlagi te določbe, ki imajo dostop do trga Unije kot ekološki proizvodi, možnost uporabe logotipa ekološke pridelave tretje države, od koder izvirajo, tudi če ta logotip vsebuje izraze, ki so enaki izrazom, ki se sklicujejo na ekološko pridelavo, v smislu člena 30(1) navedene uredbe in Priloge IV k tej uredbi.
(
1
)	Uredba Komisije (ES) št. 889/2008 z dne 5. septembra 2008 o določitvi podrobnih pravil za izvajanje Uredbe Sveta (ES) št. 834/2007 o ekološki pridelavi in označevanju ekoloških proizvodov glede ekološke pridelave, označevanja in nadzora (UL 2008, L 250, str. 1).
(
2
)	Dodajanje vitaminov in mineralov predelanim proizvodom, na katerih je izraz „ekološki“, je v skladu z veljavnimi predpisi dovoljeno le, če je njihova uporaba zakonsko predpisana.
(
3
)	Uredba Sveta (ES) št. 834/2007 z dne 28. junija 2007 o ekološki pridelavi in označevanju ekoloških proizvodov in razveljavitvi Uredbe (EGS) št. 2092/91 (UL 2007, L 189, str. 1).
(
4
)	V obravnavani zadevi člen 16(1) Uredbe 2018/848 v povezavi s točko 2.2.2(f)(i) dela IV Priloge II k tej uredbi, ki je v bistvu nadomestila člen 27(1)(f) Uredbe št. 889/2008.
(
5
)	Uredba (EU) 2018/848 Evropskega parlamenta in Sveta z dne 30. maja 2018 o ekološki pridelavi in označevanju ekoloških proizvodov in razveljavitvi Uredbe Sveta (ES) št. 834/2007 (UL 2018, L 150, str. 1).
(
6
)	V obravnavani zadevi člen 30(2) in člen 33(1) Uredbe 2018/848.
(
7
)	Ki morajo biti v skladu s podrobnimi pravili pridelave iz dela IV Priloge II k Uredbi 2018/848 in iz izvedbenih aktov iz člena 16(3) te uredbe.
(
8
)	Tako je v primeru, ki ga navaja predložitveno sodišče.
(
9
)	Člen 3, točka 64, Uredbe 2018/848.